Az 1540-ben Loyolai Ignác által alapított Jézus Társaság tagjait Oláh Miklós esztergomi érsek, prímás hozta be Magyarországra. Egerben először 1644-ben jelentek meg, ekkor egy Leleszi János nevű páter kezdett el prédikálni a protestanizmus ellen. Később 1687. December 17-én, Eger felszabadulásának napján, amikor a török katonaság a Maklári kapun keresztül elhagyta Egert, Garaffa császári generális táborában megjelent P. Pusztabonyák István és tárgyalt Garaffaával a jezsuitáknak Egerben való letelepítéséről. A város piacán, az Eger-patak partján állott egy török mecset, amelyet eredetileg a jezsuitáknak szántak, de ők inkább egy szerényebb mecsetet választottak, melynek környékén nagyobb hely állt rendelkezésre a további építkezésekhez és magasabb fekvése miatt az árvizek ellen is jobban védve volt. Garaffa generális és Fischer Mihály kamarai adminisztrátor jelölték ki a Hosszú utcában a telket, melyre a majdani rendházat és templomot építhették. Az első hálaadó istentiszteletet az itt álló mecsetben tartották a császáriak. A jezsuiták jezsuiták elsősorban térítő tevékenysége folytattak, de már megjelenésükkor iskolát is nyitottak Egerben. 1688-ban a templom melletti kis házban Balogh András világi felügyelő kezdte meg a gyerekek tanítását, és ezt az iskolát Fenessy György püspök jóvoltából és támogatásával hamarosan átvették a jezsuiták. Az első gimnáziumi tanár és igazgató Chrastel János lett. Nagyot haladt a gimnázium ügye, mikor Széchenyi György hercegprímás 1689-ben elhatározta, hogy a jezsuita atyák rendházát elégséges és biztos alappal látja el, s e célra a Szepes-Schawniki Apátság javait jelölte ki. 1698.ban a hatodik osztállyal ( rhetorica ) nyerte el az akkori rendszerhez képest az egri nagygimnázium befejezését.

1699-ben készültek el a rendház és a templom tervei. A rendház magában foglalta a kollégiumot is, és a rendház három szárnya, valamint a templom egy teljes négyszöget képeztek. 1700. Július 31-én, Szent Ignác napján volt a templom alapkőletétele, ettől kezdve javában folyt az építkezés. Az építőanyagok jelenős részét a várból nyerték, melynek külső részét 1702-ben I. Lipót császár parancsára felrobbantották. Telekessy István 1700-ban saját pénzén vett egy házat a jezsuiták szomszédságában, ahol elhelyezte a papnövendékeket. Az építkezés 1703 őszén akadt el, amikor a kurucok felgyújtották a várost. A szécsényi országgyűlés pedig 1705-ben úgy döntött, hogy a jezsuitáknak el kell hagyniuk a Rákóczi által elfoglalt országrészeket. E döntés súlyos lelkiismereti problémát okozott a főpásztor Telekessy Istvánnak, aki eddig következetes hűséggel támogatta a rendet, másrészt viszont ő maga is aktív résztvevője volt ennek az országgyűlésnek, ahol a rendek Rákóczit vezérlő fejedelmükké választották és fejedelmi esküjét éppen Telekessynek tette le. A püspök többszöri közbenjárására végül is haladékot kapott az egri rendház, de lakóinak 1707-ben így is el kellett hagyniuk a várost. Csak 1710-ben a császári seregekhez csatlakozva tértek vissza Egerbe, iskolájukat azonban nem találták üresen, mert távozásuk után a püspök gondoskodott nem csak az egri, hanem a gyöngyösi gimnázium fenntartásáról is. Ettől kezdve zavartalanul folyt az építkezés, a rendházat 1727.ben fejezték be, a Borgia Szent Ferenc tiszteletére emelt templomot pedig 1742-ben, de a főoltárt csak 1770-ben készült el a patrónus alakjával.

Foglár György kanonok 1748-ban a jezsuita atyáknak ajándékozta a szomszédságukban lévő ingatlanát, melyen saját háza is állt, azzal a szándékkal, hogy ott iskolát építhessenek, és azzal a kikötéssel, hogy élete végéig évente 100 forintnyi bérért benne lakhasson. Foglár házának magja valószínűleg azonos a Csiky utca 2. sz. alatti épülettel, amely 1730 óta volt a tulajdonában. Valószínűleg ez lett a jezsuita konvikus épülete. Ugyanennek a teleknek a Széchenyi utcára szolgáló oldalán épült fel 1753-ban a jezsuiták gimnáziuma, ismeretlen mester tervei szerint. Az épületnek a kollégium és a templom előtere felé álló végfalát a Szeplőtelen Szűz, Loyolai Szent Ignác és Gonzága Szent Lajos fülkébe állított szobrai díszítik. Ugyanezt a homlokzatot a következő felirat ékesíti:

Gymnasium Societatis Jesu, auspice Deo Optimo Maximo, formande bonis moribus, litteris juventuti positom. Anno 1754. ( A Jézus Társaság gimnáziuma a legjobb és legnagyobb Isten jóvoltából az ifjúságnak a jó erkölcsökben és tudományokban való képzésére emeltetett 1754-ben.)

1760-ban Barkóczi püspök egy 14 000 négyszögölnyi területet ajándékozott a rendnek, melyet kőkerítéssel és jókora épülettel láttak el.

1773-ban azonban eltörölték a rendet, az atyák pedig kénytelenek voltak elhagyni iskolájukat és rendházuat. 1776-ban Eszterházy püspök felterjesztése alapján a helytartótanács megkezdte az előkészületeket a jezsuita épületek helyreállítására. Povolni János építőmester kapott megbízást a gimnázium kijavítására. 1784-ben II. József a gimnázium fenntartását a ciszterciekre bízta. Ők 1787-ig vezették az iskolát, feloszlatásuk után királyi gimnázium működött itt. 1802-ben kelt az a királyi leirat, mely a ciszterci rendet visszahelyezte birtokaiba. 1827. Augusztus 26-án leégett a rend temploma, kolostora és gimnáziuma egyaránt. Ekkor alakították át a túl tágas kolostor egy részét iskolává, a gimnáziumot pedig eladták Pyrker érseknek. Ő viszont továbbajándékozta a katonaságnak, így helyreállítása után városi laktanya lett, közkeletű nevén gimnaziális laktanya. Az épület beosztása a következő volt: a földszinten 3 tanterem, az első emeleten 4 tanterem, s a színpadhoz vezető feljárat a szereplők számára. A második emeleten volt a színpad és a díszterem. A színházteremben adták elő ugyanis az abban a korban szokásos iskoladrámákat.

A múlt század végére igen szorítóvá váltak a város iskolagondjai. Ezekben az években megindult a mozgalom egy polgári és kereskedelmi, esetleg egy reáliskola felállításáért. Az 1875. Évi rendeletével Trefort Ágoston létrehozta a nyolcosztályos reáliskolát, de meghagyta annak a lehetőségét, hogy kevesebb osztállyal, úgynevezett nem teljes reáliskolát lehessen működtetni. 1883. Évi középiskolákról szóló törvény különítette el egymástól élesen a két iskolatípust, a gimnáziumot és a reáliskolát. A humán gimnáziumokkal ellentétben a reáliskolákban a modern nyelvek, a mennyiségtan és a természettudományok tanításán volt a hangsúly. A vallás- és közoktatásügyi miniszter az 1891-92-es tanévtől engedélyezte Egerben a négyosztályos alreáliskola felállítást. Az igazgatói teendőkkel Orlovszky István beregszászi polgári iskolai tanárt bízta meg. A reáliskola célkitűzései között említette az iparos és kereskedő osztály érdekeinek képviseletét, mert ezek gyermekeit a négy első osztály elvégzése után a szükséges tudnivalókkal látta el. Azok a fiatalok viszont, akik elvégezték a főreáliskolát is, akár tudományos pályára is léphettek.

A második tanévben Kemény Ferenc vette át e tisztséget.. 1891-ben lett az egri reáltanoda megbízott igazgatója, 1893-ban pedig véglegesítették ebben az állásban, de 1894-ben azonban a budapesti főreáliskola tanára lett, később tankerületi főigazgatóként vonult nyugdíjba.

Mivel a reáliskola fenntartása sok gondot okozott, sem a minisztérium, sem a város nem tudta egyedül a terheket vállalni. 1892. Március 30-án a következő szerződést kötötték:

1. Eger városa a községi jelleggel felállított alreáliskolát állami kezelésbe adja, helységül átadja a gimnáziális laktanyát és 1200 koronát ad bútorokra.
2. A VKM a tárca terhére átveszi az iskolát és fokozatosan négyosztályossá fejleszti.
3. A város gondoskodik a szükséges helyiségekről, különös tekintettel a tornateremről-
4. A város az iskola fenntartásához 1300 koronával járul hozzá.
5. A személyi kiadásokat és a tanszerek költségeit a VKM vállalja, ezzel szemben szabad kezet kap a személyzet alkalmazására.
6. A következő év január 1-jétől az összes felvételi és tandíjak az államot illetik.
7. Az alapítványokat kizárólag az intézet céljaira lehet fordítani.
8. A laktanyaépületet a kincstár bekebelezteti “örök haszonélvezet” mellett. A tulajdonjog a városé marad.

A laktanyaépület átalakítása és berendezése körül már a kezdeteknél nehézségek voltak. Az iskola egyik jótevője volt ebben az időben Kempelen Radó, aki az iskolának 5815 darabból álló rovargyűjteményt ajándékozott. Súlyos nehézséget okozott a tornaterem hiánya is. Az órákat tavasszal és ősszel szerda délutánonként kirándulásokkal helyettesítették, téli hónapokban korcsolyázni jártak a tanulók, az érseki fürdő bérlője pedig kedvezményt adott az uszodabérletekhez.

Az anyagi nehézségek ellenére az 1894-95-ös tanévben beindult az ötödik osztály, 1897/98-as tanévre pedig kifejlődött a teljes főreáliskola.

Az iskolában az 1895/96-os évben az alábbi tárgyakat tanították:

|  |  |  |  |  |
| --- | --- | --- | --- | --- |
| I. osztály | II. osztály | III. osztály | IV. osztály | V. osztály |
| vallástanmagyar nyelvnémet nyelvföldrajztermészetrajzszámtanrajzoló geometriaszépírás | vallástanmagyar nyelvnémet nyelvfrancia nyelvtermészetrajzszámtanrajzoló geometriaszépírásszabadkézi rajz | vallástanmagyar nyelvnémet nyelvföldrajztermészetrajzszámtanrajzoló geometriaszépírás | vallástanmagyar nyelvnémet nyelvfrancia nyelvföldrajztermészetrajzszámtanrajzoló geometriaszabadkézi rajzvegytan | vallástanmagyar nyelvnémet nyelvfrancia nyelvföldrajztermészetrajzmennyiségtanábrázoló geom.vegytan |

Évről évre növekedett a tanárok létszáma és szakmai felkészültsége is. Az 1922/12-es tanévben a tantestület már 26 tagból állt, és a diákok létszáma 416 volt.

Az I. világháború eseményei feldúlták az iskola kialakult rendjét. A tanév lerövidült, a bevonult tanárok miatt osztályokat kellett összevonni.

A Tanácsköztársaság alatt megvádolták Vígh Béla akkori igazgatót, a vallásos nemzeti eszme hirdetőjét. A Tanácsköztársaság bukása után az igazgatói széket dr. Habán Mihály foglalta el.

Az 1919/20-as tanévben vezette be Habán Mihály a szülői értekezleteket. 1919. November 9-én volt az első ilyen esemény.

Az 1921-es esztendő jeles volt az intézet történetében, ekkor vette fel ugyanis a Dobó István nevet, ebben a tanévben indult meg az iskolai cserkészmozgalom dr. Király István tanár szervezésében.

1924/25-ös tanévben készítették el és avatták fel az iskola zászlaját, ami fehér selyemből készült, arany rojtokkal és bojtokkal. Az egyik oldalán a Szent Koronát tartó két angyal között, napsugaras, glóriás mezőben a kis Jézus alakja emelkedett ki virágok közül, bal kezében könyvet tartva, jobb kezét pedig áldásra emelve. A zászló másik oldalán a győzedelmes Hungária volt, amint diadalmaskodik az ellenségen. A kép alatt a felirat: “*Ne bántsd a magyart*!” Ugyanezen az oldalon még két jelmondat foglal helyet: “*Imádd Istent*!”, “*Szeresd hazádat*!”

1924. évi rendelet a középiskolákat ujjászervezte, az eddigi két típus (gimnázium, főreáliskola) helyett három típust – gimnázium, reálgimnázium, reáliskola – létesített. Iskolánk továbbra is reáliskola maradt, de a kiadott érettségi bizonyítvány valamennyi felsőoktatási intézményre képesített. Az intézmény neve *Egri Állami Dobó István Reáliskola* volt. Ezt a helyzetet az 1934. évi törvény változtatta meg, miszerint minden középiskola gimnázium, és így 1936 júniusától *Egri Magyar Királyi Állami Dobó István Gimnázium* lett a neve. Ez a változás azzal járt együtt, hogy a latin nyelvet is felvették a tárgyak sorába.

Az 1944/45-ös tanévben jelentősen csökkent a tanulók létszáma. A háborút követően az 1948/49-es tanév hozott létszámbeli változásokat, amikor bevezették a nyolcosztályos általános iskolát és ezzel együtt a gimnázium négyosztályossá vált.

1946-ban nyílt meg a dolgozók gimnáziuma, ami a 48/49-es évben magánvizsgát előkészítő tanfolyammá minősült.

Az 1949/50-es tanévben a Dobó Gimnáziumba olvadt a volt Ciszterci Gimnázium, majd 50/51-től az angolkisasszonyok korábbi leánygimnáziuma. Ekkor történt meg az államosításuk. 1954-ig működött ebben a formában az iskola, amikor is újjáalakult a Szilágyi Erzsébet leánygimnázium, majd az 1957/58-as tanévben megkezdte működését a Gárdonyi Géza Gimnázium.

Az 1960/61-es tanévben vezették be a középiskolákban a politechnika oktatást, melynek keretében különféle szakmákkal ismerkedhettek meg. A Dobó István Gimnáziumból nőtt ki a Gép- és Műszeripari Szakközépiskola is, ami1970/71-es tanévben vált önálló iskolává.

Ebben az időben kezdődött meg a gimnáziumban az erdészeti ismeretek oktatása is. Az 1963/64-es tanévtől kezdve a kibővült oktatásnak köszönhetően a végzett tanulók az érettségi bizonyítvány mellé erdészeti szakmunkás bizonyítványt is kaptak.

Az erdészképzés 1986-ig folyt nagy sikerrel, majd megszűnt a szakközépiskolai képzés, mert létrejött a mátrafüredi önálló erdészeti szakközépiskola.

Speciális képzés kezdődött 1974-ben, amikor létrehozták a Lenkey János Honvéd Kollégiumot, ami a katonai pályára való előkészítést célozta meg.

Kisebb-nagyobb ingadozásokkal 20 tanulócsoport működik 4 évfolyamon.

Az A osztályok általában orosz – angol tagozatosak.

A B osztályok ének-zene tagozatosak.

1974-től kezdve megkezdődött a honvéd kollégisták tanítása, két Szilágyi Gimnáziumbeli osztályt is tanítottak, 1979-80-as tanévtől négy katonai és egy testnevelési osztály került át a Szilágyiba. 1987-től az erdészeti szakközépiskolások távozása után előbb két, majd három párhuzamos osztályban tanultak honvéd kollégisták.

Az 1976-77-es tanévtől egy testnevelés tagozatos osztály indult, de a feltételek hiánya miatt csak egy ilyen évfolyam indult.